Genesis 2 en 3 - www.bybelkennis.co.za
Genesis 2 en 3 – Marius Nel
Adri Swart vra:
Wat se Genesis 2 & 3 vir ons, vir vandag? Kan ons iets hieruit nog gebruik vandag? Is die “straf” wat God oor die mens en sy nageslag uitgespreek het, nog van toepassing na die verlossing van Jesus, solank as wat ons op aarde leef? Wat beteken die “straf” in hedendaagse taal, maw as ons daardie stuk in vandag se taalgebruik oor skryf, hoe sal dit lees? (gedeelte waar God vir Adams gesê het hul moet hard werk en Evas sal hunker na Adams en swaar kinders hê).
Ek meen die verhaal in Genesis 2 en 3 is van toepassing ook op ons omdat dit vertel hoe die eerste mens ongehoorsaam aan God was en hoe ons steeds ongehoorsaam is, hoe God straf maar steeds tegelykertyd genadig is en kies om met ongehoorsame mense ŉ pad te loop. Die gevolge van sonde is ook nog met ons en sal met ons bly tot die aanbreek van die nuwe aarde. Intussen het God se genade nuwe kleure bygekry, met Jesus wat in ons plek sterf, maar solank ons op aarde leef, sal die vloek van sonde steeds met ons wees, soos uiteindelik gedemonstreer as die dood ons wegneem. God se genade is egter so groot dat hy selfs die straf gebruik om sy doel te bereik, soos wanneer hy die dood aan Hom diensbaar maak – om sy kinders te haal om by Hom te wees.